MANILA, March 23 (PIA) -- Dinuyogan han usa han nanngunguna nga mga kompaniya ha telekomunikasyon nga Globe Telecom an National Telecommunications Commission (NTC), ngan an Philippine National Police (PNP) agud ig-edukar pa an katawhan bahin hiton husto nga paggamit han internet.
Sumala kan Senior Supt. Gilbert Sosa, an hepe han PNP Anti-Cybercrime Group, ginkatarangdo-an hini nga tulo nga mga organisasyon an pagburoblig agud masayoran han katawhan an husto nga paggamit han internet.
Nagsering hi Sosa, samtang natambong han gindumara nga Angelnet Summit: Safeguarding our Children from Internet Dangers” ha Camp Crame, nga prayoridad nira iton moral nga mga prinsipyo ha internet agud diri an katawhan magin biktima hin ‘internet predators’ nga naghuhulat la hin eksakto nga higayon para manbiktima hin mga nan-gagamit han internet, ilabi na adton mga kabataan.
Kadudrungan han summit en damo nga mga aktibidad nga ginhihimo han PNP-ACG para hiton ira siyahan nga anibersaryo.
Amo daw an rason nga kausa nira an Globe ngan NTC komo mga kasugbong kon diin ig-eedukar nira an katawhan palibot han nasud – tikang hin probinsya ngadto hin iba nga mga probinsya, tikang hin eskwelahan ngadto hin iba nga mga eskwelahan.
Nagsering hiya nga igin-andam na nira an mga igturotdo nga materyales nga ira igdidistribwer durante hiton ira kampanya nga adbokasiya.
Kanonay daw nga iginpapahibaro ha ira han ira mga katugbang nga mga otoridad ha langyaw en mga impormasyon bahin hiton operasyon hin child pornography.
Iginpapakita hin bag-o nga pankalibotan nga mga pag-aram nga usa an Pilipinas han siyahan nga 10 nga mga nasud ha kalibotan kon diin kalyap iton pornograpiya ha internet nga nanbibiktima hin mga kabataan nga kalalakin-an ngan kababayin-an nga na-edad hin 10 ngadto hin 14.
Nagsering hi Sosa nga iginpapaangbit ha ira han ira katugbang nga mga otoridad ha langyaw en mga datos bahin hiton mga pag-abuso ngada hiton mga kabataan nga amo iton ira ginbabasaran ha pag-alinsusunod hiton mga kaso hin child pornography ha nasud.
Samtang, ginpahayag han NTC nga naghimo na hira hin mga pitad agud mapudngan o mabalabgan en mga website hin child pornography nga kinalyap daw ha nasud han naglabay nga mga tuig.
Nagsering hi NTC Commissioner Gamaliel Cordoba nga ginmando-an niya an Internet Service Providers (ISPs) nga pumili hin usa nga software o kon programa para ha kompyuter nga makakabalabag hin child pornography sites. Ini en ha butnga hin pinakabag-o nga pankalibotan nga pag-aram kon diin nahimumutang an Pilipinas sakob han siyahan nga 10 nga mga nasud nga kalyap an cyberporn nga mga aktibidad.
Segun kan Cordoba, masayon la mabalabgan han ISPS en usa nga website kon mamonitor ini nga nagbubuhat hin maglaw-ay nga mga aktibidad ilabi na adton nahidadabi ha child pornography.
Nagsering hiya nga magrereport an ISPs ha NTC kada bulan agud igpahibaro kon ano nga mga website an nahidadabi ha pornograpiya ngan kon ha-in han mao nga mga website an ira nabalabgan.
Ginpahayag pa ni Cordoba nga an ISPs, nga kontralado han NTC, en maaram han klase hin software nga ig-iinstular agud mabalabgan nira bisan adton langyawanon nga pornographic websites. (Ginbinisaya ni DUM/PIA-8, Eastern Samar)
http://www.pna.gov.ph/index.php?idn=1&sid=&nid=1&rid=627505
war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn war_Latn zho_Hans